_:n4891cbb18e424000aa83abf5fcb660d1xb0
<http://schema.org/articleBody>
"Fitaccen jigon dan siyasa Honarabul Abubakar Zaki Bashire ya bayyana cewar jam’iyyar PDP da ke mulkin Jihar Sakkwato za ta sake samun nasarar lashe zabe a 2019 da gagarumar nasara domin Sakkwatawa sun rungumi jam’iyyar da hannu biyu-biyu.\r\n\r\nDan siyasar ya bayyana cewar dandazon taron tarbon Gwamna Tambuwal da aka gudanar ba masaka tsinke a karshen mako bayan dawowarsa jihar a karon farko bayan babban zaben PDP wanda ya zamo na biyu ya nuna a fili cewar al’ummar Jihar Tambuwal suke kauna kuma mulkinsa suke muradi a kodayaushe.\r\n\r\nHon. Bashire tsohon Shugaban Karamar Hukumar Tambuwal kuma tsohon Sakataren Jam’iyyar APC kafin shigar Tambuwal a PDP, ya bayyana hakan ne a zantawarsa da LEADERSHIP A Yau yana cewar Mutawallen Sakkwato ya gudanar da mulkin gaskiya, adalci da wanzar da zaman lafiya tare da bunkasa jiha da al’ummarta wanda shine dalilin da yasa ya samu karbuwa a jihar.\r\n\r\n“Wanda duk ya ga yadda jama’a suka yi tururuwar gangamin tarbon Mai Girma Gwamna ya san cewar lallai jama’a sun yi na’am sun kuma gamsu da mulkin Tambuwal suna kuma bada cikakken goyon bayansu ga samun nasarar PDP a Sakkwato.” In ji shi.\r\n\r\nJigon dan siyasar ya bayyana cewar gangamin Tambuwal a Sakkwato ya kara tabbatar da cewar Sakkwatawa sun dawo daga rakiyar jam’iyyar APC kuma za su jagoranci sake samun nasarar Mutawalle da mabiyansa a PDP.\r\n\r\n“Gwamna Tambuwal ya taka muhimmiyar rawar gani wajen gudanar da mulkin da al’umma ke yabawa ta fuskar shimfida muhimman ayyukan da suka yi tasiri a zukatan al’umma a fannonin ilimi, kiyon kafiya, aikin gona, karfafawa mata da matasa tare da shimfida hanyoyi da samar da wadatattun ruwan sha da kyautatawa marasa galihu.\r\n\r\nTsohon shugaban na Karamar Hukumar Tambuwal ya bayyana cewar Gwamna Tambuwal dan siyasar akida ne ta son ci-gaba da bunkasar al’umma wanda a yau duniya ta yadda da zamansa kwararre kuma gogaggen dan siyasar da ya ciri tuta ya kuma kafa tarihi a zaben fitar da gwanin dan takarar Shugaban Kasa.\r\n\r\n“Tambuwal shugaba ne mai kishi da hangen nesa wanda tuni ya jajirce wajen samar da ci-gaba mai amfani da dorewa a Jihar Sakkwato tare da jajircewa wajen tabbatar da tarbiya, fahimtar juna da zaman lafiya a cikin al’umma. A kan wannan muna kara kira ga jama’a da su ci-gaba da bayar da goyon baya ga Gwamnatin Tambuwal wadda ta daura damarar magance matsalolin al’umma da inganta jin dadin su.” In ji Hon. Bashire.\r\n\r\n&nbsp;\r\n\r\n&nbsp;"
<https://hausa.leadership.ng/pdp-za-ta-sake-kafa-gwamnatin-sakkwato-a-2019-hon-bashire/>